กรมชลประทาน เดินหน้าแก้แล้ง อำเภอดอยหล่อ จังหวัดเชียงใหม่ เร่งปรับปรุงระบบผันน้ำฝายแม่ตื่น-อ่างฯห้วยโป่งจ้อ ขุดลอกหน้าฝาย
กรมชลประทาน เดินหน้าแก้แล้ง อำเภอดอยหล่อ จังหวัดเชียงใหม่ เร่งปรับปรุงระบบผันน้ำฝายแม่ตื่น-อ่างฯห้วยโป่งจ้อ ขุดลอกหน้าฝายนายทวีศักดิ์ ธนเดโชพล รองอธิบดีกรมชลประทาน กล่าวถึงสถานการณ์ภัยแล้งที่เกิดขึ้นในพื้นที่อำเภอดอยหล่อ จังหวัดเชียงใหม่ ว่าได้สั่งการให้โครงการชลประทานเชียงใหม่ในฐานะหน่วยงานที่รับผิดชอบ ลงพื้นที่เพื่อไปติดตามและหาแนวทางแก้ไขปัญหา โดยเบื้องต้นได้นำเครื่องสูบน้ำขนาด 8 นิ้ว 2 เครื่อง พร้อมด้วยท่อส่งน้ำ อุปกรณ์ และรถบรรทุก ขนาด 6,000 ลิตร เข้าไปประจำการที่ศูนย์รับเรื่องร้องเรียนปัญหาเรื่องน้ำแห่งที่ 4 ซึ่งประจำการรับเรื่องอยู่ที่ฝายดอยน้อย เพื่อให้การสนับสนุนพื้นที่การเกษตรกรณีมีความเสี่ยงที่จะได้รับผลกระทบจากภัยแล้ง โดยโครงการชลประทานเชียงใหม่ จะทำการขุดลอกหน้าฝาย และซ่อมแซมชุดยกบานระบาย และซ่อมแซมท่อส่งน้ำที่ได้รับความเสียหาย เพื่อให้สามารถผันน้ำจากฝายแม่ตื่นไปยังอ่างเก็บน้ำห้วยโป่งจ้อ เป็นการบรรเทาปัญหาเบื้องต้นไปก่อน ส่วนระยะต่อไปโครงการชลประทานเชียงใหม่ ได้ทำการออกแบบปรับปรุงระบบผันน้ำใหม่ทั้งระบบ คาดว่าจะได้รับงบประมาณในการก่อสร้างในปี 2565 ขณะนี้ได้ทำการออกแบบก่อสร้างเสร็จสิ้นแล้ว หากโครงการแล้วเสร็จ จะทำให้เพิ่มศักยภาพในการเก็บกักน้ำและการจัดการน้ำในพื้นที่ได้อย่างมีประสิทธิภาพ ลดปัญหาความเสี่ยงจากอุทกภัยและภัยแล้งในพื้นที่ได้เป็นอย่างดี